RAPPORT FRA KOMMISSIONEN TIL EUROPA-PARLAMENTET OG RÅDET

om den fælles evaluering af gennemførelsen af aftalen mellem Den Europæiske Union og Amerikas Forenede Stater om behandling og overførsel af finansielle betalingsdata fra Den Europæiske Union til USA til brug for programmet til sporing af finansiering af terrorisme

Aftalen mellem Den Europæiske Union og Amerikas Forenede Stater om behandling og overførsel af finansielle betalingsdata fra Den Europæiske Union til USA til brug for programmet til sporing af finansiering af terrorisme ("TFTP") trådte i kraft den 1. august 2010.

Proceduremæssige aspekter

I henhold til aftalens artikel 13 skal bestemmelserne om sikkerhedsforanstaltninger, kontrol og gensidighed evalueres regelmæssigt i fællesskab af evalueringsteams fra Den Europæiske Union og USA, herunder Europa-Kommissionen, det amerikanske finansministerium og repræsentanter fra to databeskyttelsesmyndigheder fra EU-medlemsstaterne, samt eventuelt eksperter inden for sikkerhed og databeskyttelse og en person med erfaring i retspleje.

Denne rapport omhandler den fjerde fælles evaluering af aftalen, siden den trådte i kraft, og dækker en periode på 22 måneder mellem den 1. marts 2014 og den 31. december 2015. Den første fælles evaluering af aftalen blev foretaget i februar 2011 og dækkede de første seks måneder efter aftalens ikrafttrædelse (1. august 2010 til 31. januar 2011), mens den anden evaluering blev foretaget i oktober 2012 og dækkede den efterfølgende periode på tyve måneder (1. februar 2011 til 30. september 2012). Den tredje rapport, der blev foretaget i april 2014, dækkede en periode på sytten måneder (1. oktober 2012 til 28. februar 2014). Den 27. november 2013 vedtog Kommissionen meddelelsen om den fælles rapport fra Kommissionen og det amerikanske finansministerium om værdien af de udleverede TFTP-data i medfør af artikel 6, stk. 6, i aftalen.

I overensstemmelse med artikel 13, stk. 3, var Den Europæiske Union repræsenteret af Europa-Kommissionen og USA repræsenteret af det amerikanske finansministerium. EU's evalueringsteam blev ledet af en højtstående tjenestemand ved Kommissionen og bestod i alt af to ansatte fra Kommissionen, repræsentanter fra to databeskyttelsesmyndigheder og en retsekspert fra Eurojust.

Den fjerde fælles evaluering blev foretaget i to hovedfaser: den 1. marts 2016 i Europols lokaler i Haag og den 15. og 16. marts 2016 i det amerikanske finansministerium i Washington.

Denne rapport tager udgangspunkt i oplysningerne i det amerikanske finansministeriums skriftlige svar på det EU-spørgeskema, der blev sendt forud for evalueringen, oplysninger indhentet under drøftelserne med det amerikanske finansministerium samt øvrige oplysninger, der er offentligt tilgængelige i dokumenter fra ministeriet. Der er også taget højde for oplysninger, som Europols ansatte indgav under evalueringen, samt for kontrolrapporten fra Europols Fælles Kontrolinstans fra september 2015. Kommissionen har også holdt møde med og modtaget oplysninger fra den udpegede udbyder for at sikre sig, at Kommissionens oplysninger var fyldestgørende.

Anbefalinger og konklusioner

På basis af oplysninger og redegørelser fra det amerikanske finansministerium, Europol, den udpegede udbyder og de uafhængige overvågere, kontroller af relevante dokumenter og repræsentative udsnit af søgningerne i de udleverede TFTP-data finder Kommissionen, at aftalen og de deraf følgende sikkerhedsforanstaltninger og kontroller gennemføres korrekt, og at det amerikanske finansministerium har fulgt op på konklusionerne i den tredje fælles rapport. Kommissionen er især tilfreds med resultatet af drøftelserne om fortolkningen af artikel 15 vedrørende aktindsigt og den måde, hvorpå det amerikanske finansministerium fortsat vurderer nødvendigheden af at lagre udtrukne data, jf. aftalens artikel 6, stk. 7.

Europol udfører sine kontrolopgaver i fuld overensstemmelse med artikel 4 med udgangspunkt i detaljeret og regelmæssigt opdateret supplerende dokumentation, som tjenesten modtager fra det amerikanske finansministerium. Overvågningen fungerer problemfrit og sikrer effektivt, at databehandlingen opfylder betingelserne i artikel 5. Alle ikkeudtrukne data slettes hvert halve år for at sikre, at alle sådanne data er slettet, senest fem år efter at de er modtaget, i overensstemmelse med artikel 6, stk. 4, i aftalen. Det amerikanske finansministeriums evaluering af ikkeudtrukne data omfatter en vurdering af fristerne for lagring. Alle relevante oplysninger om berigtigelsesproceduren er lagt ud på det amerikanske finansministeriums websted.

Hvad angår muligheden for yderligere forbedringer, foreslår Kommissionen, at medlemsstaterne overvejer at give regelmæssigt feedback om de TFTP-data, de får udleveret af det amerikanske finansministerium, som kan bidrage til at øge kvaliteten og mængden af de informationer, der udveksles i henhold til artikel 9 og 10. Kommissionen opfordrer også Europol til at fortsætte indsatsen med aktivt at fremme kendskabet til TFTP og bistå de medlemsstater, der har brug for tjenestens erfaringer og rådgivning til at begære søgninger efter artikel 10. Det er vigtigt, at Europol fortsat varetager sine kontrolopgaver efter artikel 4 så grundigt og uafhængigt som nu.

Det amerikanske finansministerium bekræftede i forbindelse med evalueringen skriftligt gyldigheden af de forsikringer, det afgav under høringerne i 2013. Det oplyste, at den amerikanske regering, herunder alle ministerier og organer, siden TFTP-aftalens ikrafttrædelse i august 2010 ikke har indhentet finansielle betalingsdata fra den udpegede udbyder i Den Europæiske Union, bortset fra dem, der er tilladt i henhold til TFTP-aftalen. Det meddelte også, at den amerikanske regering ikke har indgivet begæringer om data, som er lagret i EU, til den udpegede udbyder i EU eller den udpegede udbyder i USA, bortset fra dem, der er tilladt i henhold til TFTP-aftalens artikel 4. Det amerikanske finansministerium bekræftede også, at USA fuldt ud har og fortsat vil overholde alle sine forpligtelser i henhold til TFTP-aftalen.

TFTP er fortsat et vigtigt instrument til at tilvejebringe rettidige, nøjagtige og pålidelige informationer om aktiviteter, der er relateret til formodet planlægning og finansiering af terrorisme. Det hjælper med at identificere og spore terrorister og deres støttenetværk i hele verden.

Kommissionen bifalder de amerikanske myndigheders fortsatte øgede åbenhed i udvekslingen af informationer, hvilket illustrerer den betydning, som TFTP har for den internationale indsats for bekæmpelse af terrorisme. De detaljerede oplysninger om, hvordan de udleverede TFTP-data kan anvendes og bliver anvendt, og de forskellige eksempler herpå, der er indeholdt i den fælles evalueringsrapport og i denne rapport, bidrager i høj grad til at gøre yderligere rede for, hvordan TFTP fungerer og den merværdi, programmet bibringer.

I den evaluerede periode har EU været i stand til at drage større fordel af TFTP end i de perioder, som tidligere evalueringer dækkede. I nogle tilfælde har de oplysninger, der er givet i henhold til aftalen, ført til specifikke efterforskninger vedrørende terrorangreb på EU's område. De amerikanske myndigheder har i vid udstrækning gjort brug af den i artikel 9 i aftalen omhandlede mulighed for uopfordret at levere oplysninger fra TFTP til myndigheder i EU. Desuden har Europol proaktivt fremsat en række anmodninger i henhold til aftalens artikel 10 i den undersøgte periode. Dette har bidraget til at udbrede kendskabet til TFTP blandt EU's myndigheder, hvilket har ført til, at disse myndigheder i højere grad har benyttet TFTP.

Det er vigtigt, at der foretages en regelmæssig evaluering for at sikre en hensigtsmæssig gennemførelse, opbygge et tillidsforhold mellem aftalens parter og forsikre interesserede parter om TFTP-programmets nytteværdi. Kommissionen og det amerikanske finansministerium har besluttet at foretage den næste fælles evaluering, jf. aftalens artikel 13, i begyndelsen af 2018.